
A gyapjú, mint polimer szigetelőanyagként való alkalmazhatóságának vizsgálata

Kulcsszavak: gyapjú; polimer; természetes polimer; épületszigetelés
Napjainkban két téma terület van, ami egyre inkább középpontba kerül. Ez nem más, mint a különböző iparágakban keletkező hulladék csökkentése, esetleges újrahasznosítása más iparágakban, valamint a vásárlók környezettudatos szemléletének előtérbe kerülése és kielégítése. Erre kitűnő példa a hús-, és textil iparban melléktermékként keletkező gyapjú, amely legtöbbször méltatlanul a trágyában végzi komposztként. A gyapjú építőipari hasznosítása környezetvédelmi szempontból pozitív hatású lenne, mivel egy megújuló energiaforrásról van szó, ami egyben biológiailag lebomló is. Ezáltal csökkenteni lehetne a hulladékként végző, ipari szempontból nem hasznosítható gyapjút a hús-, és textiliparban. Valamint a környezeti terhelést redukálni lehetne és hozzájárulna a körkörös gazdasághoz is.

Mivel manapság a gyapjú, mint természetes polimer, egyre nagyobb figyelmet kap a környezetbarát szigetelőanyagként való alkalmazása miatt, a dolgozatom is ebben a témakörben készült. Célom a birkagyapjú, mint természetes polimer szigetelőanyagként való alkalmazhatóságának vizsgálata. Kutatómunkám során húsbirkaként tartott állat gyapját (Merino, Homrogd községből) használtam, melyet 4 különböző formátumban alkalmaztam, mint natúr vágott gyapjút, natúr farkasolt gyapjút, natúr kártolt gyapjút, és mosott nemezelt gyapjút. A fő kérdés az az, hogy a gyapjún elvégzett vizsgálatok eredményei alapján használható-e a gyapjú hőszigetelő anyagként vagy sem. Az elvégzett vizsgálatok során FTIR, hővezetőképesség, nedvességtartalom, maradó alakváltozás és éghetőség mérésére került sor. Melyek közül a hővezetőképesség esetén megmérésre került két napjainkban is használt szigetelőanyag, nevezetesen az expandált polisztirol (EPS) és a kőzetgyapot, melyek adatait összevetettem az általam felhasznált gyapjúéval.



